- Det er et ordentligt skur. Sådan lyder det fra museumsinspektør Lars Egholm Nielsen fra Nordjyllands Historiske Museum om det store langhus fra bronzealderen, som er fundet på en udstykning på Gammel Skørpingvej nord for Skørping. Arkæologerne fra Nordjyllands Historiske Museum, der i øjeblikket er i gang med en udgravning af huset, glæder sig over at kunne føje endnu et af de store langhuse til samlingen - måske endda det største, man hidtil har fundet i området. - Det er usædvanligt, at huset er så stort nemlig 33 gange 9,5 meter. Så det kunne godt tyde på, at det er en høvding, der har boet i huset. Det viser i hvert fald, at der har været overskud i samfundet. Det kan også være flere familier, der har boet under samme tag, siger Lars Egholm Nielsen. I området mellem Støvring og Skørping er der forud for de sidste års mange udstykninger gennemført udgravninger af adskillige store langhuse fra den mellemste bronzealder. De fleste af husene er omkring 25 meter lange og 6-7 meter brede. Huset i Skørping er altså noget større både i længde og bredde og har haft omkring 315 kvadratmeter under tag. Der har både været stald og beboelsesdel i huset. Arkæologerne er i tæt dialog med bygherren, som gerne vil i gang med at bygge på området. - Vi skal vel arbejde en 14 dages tid endnu med at udgrave langhuset, så der bliver ikke tale om den store forsinkelse for bygherren, siger Lars Egholm Nielsen.
Arkæologer fra Nordjyllands Historiske Museum har gjort et sjældent fund på udstykning.